b'\n_START_ARTICLE_\nDu\xc5\xa1an Voglar\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je obiskoval v Slovenskih Konjicah in na Prihovi, drugi razred ni\xc5\xbeje gimnazije v Ru\xc5\xa1ah, \xc5\xa1esti razred klasi\xc4\x8dne gimnazije v Mariboru in Ljubljani, leta 1961 je na Filozofski fakulteti Univerze v Ljubljani diplomiral iz primerjalne knji\xc5\xbeevnosti ter leta 1962 iz slovenske knji\xc5\xbeevnosti in jezika._NEWLINE_Od 1963 do 1967 je bil urednik pri Cankarjevi zalo\xc5\xbebi, od 1967 do 1971 je deloval kot sekretar Mestne zveze SZDL Ljubljana, med letoma 1971 in 1973 je bil predsednik izvr\xc5\xa1nega odbora Kulturne skupnosti Ljubljana. Od 1973 do 1985 je bil zaposlen na RTV Ljubljana kot odgovorni urednik kulturno-umetni\xc5\xa1kega programa, od leta 1978 pa kot dramaturg. Leta 1985 se je zaposlil v uredni\xc5\xa1tvu Mladinske knjige, kjer je bil sprva odgovorni, nato glavni in odgovorni ter od 1998  glavni urednik Enciklopedije Slovenije.\n_START_SECTION_\nDelo\n_START_PARAGRAPH_\nMed letoma 1959 in 1960 je urejal Tribuno (COBISS), kjer je od 1956. tudi sam objavljal o \xc5\xa1tudentskih in kulturnih vpra\xc5\xa1anjih (na primer: Svoboda univerzitetnega \xc5\xa1tudija, Kako smo se spomnili Camusa, intervju z Marjo Bor\xc5\xa1nik). Od leta 1960 do 1962 je v Vpra\xc5\xa1anjih na\xc5\xa1ih dni (COBISS) urejal rubriko Knji\xc5\xbeevne ocene, ki jih je tudi sam pisal (mdr. Knji\xc5\xbeevnost in dru\xc5\xbebena stvarnost, Marksizem in religija ...). Pri Cankarjevi zalo\xc5\xbebi je urejal dru\xc5\xbeboslovno in marksisti\xc4\x8dno literaturo. Sodeloval je pri pripravi Marxovih in Engelsovih izbranih del v petih knjigah. Leta 1967 je zasnoval ter med letoma 1972 in 1974 uredil  filozofsko zbirko Misel in \xc4\x8das, namenjeno sodobnemu evropskemu in doma\xc4\x8demu prostoru. Splo\xc5\xa1na kulturna vpra\xc5\xa1anja je obravnaval \xc5\xa1e v  Novih razgledih in zborniku Pri\xc4\x8devanja o Lojzetu Filipi\xc4\x8du (COBISS) ._NEWLINE_V literarno zgodovino je segel z razpravo  Vodnikovo spoznavanje Horaca (skraj\xc5\xa1ano diplomsko delo), uredil in recenziral je (\xc5\xa1tiri knjige) Zbrana dela Ivana Cankarja (COBISS). S Tonetom Pav\xc4\x8dkom je izbral pesmi Ivana Sku\xc5\xa1ka Izgoreli dan (COBISS) in napisal spremno besedo._NEWLINE_Pripravil je temeljni izbor za TV-nanizanko Slovenske ljudske pravljice, z Jo\xc5\xbeetom Voznyjem sta napisala kar 16 scenarijev. Z Vladimirjem Kocjan\xc4\x8di\xc4\x8dem in Jo\xc5\xbeetom Voznyjem je 1980. zasnoval zbirko pravljic na plo\xc5\xa1\xc4\x8dah in napisal zanjo 7 scenarijev. Sodeloval je pri pisanju scenarija za TV-igro Tisti iz Jurjevega bor\xc5\xa1ta (COBISS), posneto leta 1983. Kot prireditelj ali re\xc5\xbeiser je sodeloval pri \xc5\xa1tevilnih zvo\xc4\x8dnih posnetkih ljudskih pravljic, mdr. tudi pri Zverinicah iz Rezije (COBISS).'